Talous- ja sosiaalikomitean Lasunto aiheesta "Ehdotus Euroopan parlamentin ja neuvoston päätökseksi yhteisön tullitoimintaa koskevan toimintaohjelman ("Tulli 2000") hyväksymisestä 19 päivänä joulukuuta 1996 tehdyn päätöksen muuttamisesta"



Virallinen lehti nro C 138 , 18/05/1999 s. 0001



Talous- ja sosiaalikomitean Lasunto aiheesta "Ehdotus Euroopan parlamentin ja neuvoston päätökseksi yhteisön tullitoimintaa koskevan toimintaohjelman ('Tulli 2000') hyväksymisestä 19 päivänä joulukuuta 1996 tehdyn päätöksen muuttamisesta"(1) (1999/C 138/01) Neuvosto päätti 11. joulukuuta 1998 Euroopan yhteisön perustamissopimuksen 100 a artiklan nojalla pyytää talous- ja sosiaalikomitean lausunnon aiheesta edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 12. maaliskuuta 1999. Esittelijä oli Helmut Giesecke. Talous- ja sosiaalikomitea hyväksyi 24.-25. maaliskuuta 1999 pitämässään 362. täysistunnossa (maaliskuun 24. päivän kokouksessa) seuraavan lausunnon. Äänestyksessä annettiin 72 ääntä puolesta ja 2 vastaan 2:n pidättyessä äänestämästä. 1. Johdanto 1.1. Sisämarkkinoiden toteutumisen, Euroopan unionista tehdyn sopimuksen voimaantulon sekä yhteisön laajentumisen vuoksi Euroopan parlamentti ja neuvosto hyväksyivät 19. joulukuuta 1996 yhteisön tullitoimintaa käsittelevän toimintaohjelman (Tulli 2000). Ohjelman tavoitteena on mm. - nopeuttaa tullikäsittelyjä rajanylittävän tavaraliikenteen nopean lisääntymisen johdosta - suojata yhteisön taloudelliset edut nykyistä paremmin - yhtenäistää yhteisön jäsenvaltioiden tullimenettelyjä(2). 1.2. Tuolloin hyväksyttyyn toimenpidepakettiin sisältyi - yhteisön lainsäädännön tehokkaan, avoimen ja yhtenäisen soveltamisen takaaminen kaikilla yhteisön tullitoimipaikoilla - entistä parempien työmenetelmien kehittäminen sekä yhteisten koulutustoimien parantaminen Matthaeus-ohjelman puitteissa - tiedotuksen ja tiedonvaihdon parantaminen yhteisön talouden toimijoihin nähden - tullimenettelyjen ja tullivalvonnan käytäntöjen tarkistaminen työryhmien avulla - kansainvälisen toimintaympäristön luominen, millä helpotetaan unioniin liittyvien ja assosioituneiden maiden kanssa tehtävää yhteistyötä sekä parannetaan näin valvontaa ulkorajoilla(3). 1.3. Tuolloin tehdyn päätöksen mukaisesti komissio toimitti Euroopan parlamentille ja neuvostolle 24. heinäkuuta 1998 - eli alle 18 kuukauden kuluttua ohjelman tosiasiallisesta alkamisesta - välikertomuksen Tulli 2000 -ohjelman täytäntöönpanosta(4). 1.4. Kyseinen kertomus perustuu olennaisesti yhteisten työryhmien, ns. seurantaryhmien, havaintoihin. Siihen sisältyy sekä työmenetelmiä koskevia suosituksia että ehdotuksia asianomaisten säädösten mukauttamiseksi. 2. Komission ehdotus 2.1. Tätä taustaa vasten komissio ehdottaa muutoksia tai mukautuksia 19. joulukuuta 1996 tehtyyn päätökseen muuttuneiden vaatimusten vuoksi. Muutosehdotukset ovat pääosin seuraavia: 2.2. Kaikki työmenetelmiin, tietokoneistamiseen sekä tullivirkailijoiden koulutukseen ja jatkokoulutukseen liittyvät toimet kootaan yhteen oikeusvälineeseen ja rahoitetaan yhdestä budjettikohdasta. 2.3. Ohjelman kestoa jatketaan aiemmin sovitusta vuoden 2000 lopusta joulukuun 31. päivään 2002. 2.4. Komissio ja jäsenvaltiot kehittävät uusia viestintä- ja tiedonvaihtojärjestelmiä, käsikirjoja ja oppaita sekä varmistavat niiden toimivuuden. 2.5. Komissio ja jäsenvaltiot järjestävät virkamiesten vaihtoja ja seminaareja, joihin jäsenvaltioiden ja komission virkamiehet voivat osallistua. 2.6. EU:n jäsenyyttä hakeneet Keski- ja Itä-Euroopan valtiot, Kypros ja Malta voivat osallistua koko ohjelmaan. Myös Turkki voi osallistua tiettyihin yhteisön ohjelmiin. 2.7. Perustetaan neuvoa-antava komitea, joka koostuu jäsenvaltioiden edustajista ja jonka puheenjohtajana on komission edustaja. 2.8. Komissio esittää Euroopan parlamentille ja neuvostolle kertomukset ohjelman täytäntöönpanosta ja sen jatkamisen aiheellisuudesta sekä loppukertomuksen. Ne toimitetaan tiedoksi myös talous- ja sosiaalikomitealle. 2.9. Ohjelman toteutusta varten asetetaan käyttöön 142,3 milj. ecua 1. tammikuuta 1996 ja 31. joulukuuta 2002 väliselle ajalle. Noin puolet tästä summasta on määrä käyttää passitusmenettelyn automatisoimiseen. 3. Huomioita 3.1. Talous- ja sosiaalikomitea tuki 13. syyskuuta 1995 antamassaan lausunnossa(5) Tulli 2000 -ohjelman tavoitteita ja oli tyytyväinen ohjelman toteutukseen. Näin ollen komitea tukee myös komission muutosehdotusta, jolla olennaisilta osiltaan jatketaan loogisesti alkuperäistä ohjelmaa ja kehitetään sitä. 3.2. Perusteluosassa painotettu kaikkien ohjelman yhteydessä toteutettavien toimien kokoaminen yhteen oikeusvälineeseen ja ohjelman rahoittaminen yhdestä budjettikohdasta ovat komitean mielestä johdonmukaisia ehdotuksia. Ehdotetut toimet liittyvät sisällöllisesti välittömästi toisiinsa, mikä ei vain oikeuta niiden oikeudellista ja taloudellista yhteennivomista, vaan tekee siitä välttämättömän. Tämän lisäksi varat käytetään todennäköisesti tällä tavoin mahdollisimman tehokkaasti. 3.3. Tässä yhteydessä komitea lähtee siitä, ettei irrottaminen IDA-ohjelman budjetista merkitse IDA-ohjelman periaatteiden hylkäämistä(6). Kyseiset periaatteet - suurin mahdollinen kustannustehokkuus, rationalisointi verkostoja luotaessa sekä kyky mukautua tekniseen kehitykseen - on edelleen ehdottomasti otettava huomioon. 3.4. Komitea kannattaa ohjelman jatkamista kahdella vuodella joulukuun 31. päivään 2002 asti. Jäljellä oleva vajaan kolmen vuoden jakso on sikäli sopiva, että näin otetaan huomioon ohjelman monimutkaisuus, mutta säilytetään siitä kokonaiskuva. 3.5. Komitea kannattaa periaatteessa myös uusien viestintä- ja tiedonvaihtojärjestelmien kehittämistä. On kuitenkin varmistettava, että tietotekniikan menetelmien käyttö todella tehostaa yhteisön tullitoimintaa ja ettei siitä aiheudu haittoja talouden toimijoille lisääntyneen valvonnan vuoksi. 3.6. Koska tullit ovat alenemassa, olisi valvontaa keskitettävä sellaisiin tavaroihin ja talouden toimijoihin, joihin liittyvän riskin vuoksi valvonnan lisääminen vaikuttaa asianmukaiselta. Riskin arvioimiseksi on kehitettävä soveltuvia riskianalyysitekniikoita. Niitä olisi sovellettava mahdollisimman yhdenmukaisesti ja mukautettava jatkuvasti kehitykseen. 3.7. Tullilainsäädännön mahdollisimman yhtenäistä soveltamista ajatellen komitea kannattaa komission ehdottamaa tullivirkailijoiden vaihtoa sekä laadukkaiden jatkokoulutusseminaarien järjestämistä. Komitea on tyytyväinen jo jonkin aikaa sovellettuun käytäntöön kutsua seminaareihin myös tärkeitä talouden toimijoita ja korostaa sen merkitystä. Käytäntöä olisi sovellettava mahdollisuuksien mukaan kaikissa jäsenvaltioissa. Tässä yhteydessä komitea viittaa 13. syyskuuta 1995 antamansa lausunnon CES 964/95(7) kohdassa 3.5 ("Tiedotuksen ja tiedonvaihdon parantaminen talouden toimijoihin nähden") tekemiinsä huomioihin. 3.8. Ammattitiedon lisäksi olisi aina välitettävä tieto siitä, että kaikkien tulliviranomaisten toimien on perustuttava suhteellisuusperiaatteeseen. 3.9. Ohjelman avaaminen EU:n jäsenyyttä hakeneille Keski- ja Itä-Euroopan valtioille sekä Kyprokselle ja Maltalle on looginen seuraus kyseisten maiden odotettavissa olevasta liittymisestä unioniin. Tulliunionin välityksellä yhteisöön sidoksissa olevan Turkin osallistumista ohjelmaan olisi käsiteltävä suurpiirteisesti, jotta vältetään jo etukäteen antamasta vaikutelmaa mahdollisesti syrjinnästä. 3.10. Ohjelmien yhteydessä on kiinnitettävä huomiota Amsterdamin sopimuksen voimaantulon vaikutuksiin etenkin sopimuksessa määrätyn vapaan liikkuvuuden osalta. Euroopan parlamentin tutkintavaliokunnan sekä tilintarkastustuomioistuimen ilmaisemat huolet olisi otettava huomioon. Kyseisten maiden tulliviranomaisten keskinäistä yhteistyötä olisi myös korostettava. 3.11. Komitea muistuttaa, että on myös erityisesti huolehdittava tiedotuksesta unioniin kuulumattomien Euroopan talousalueen maiden tulliviranomaisille, jotta kauppavaihto sujuisi kitkattomasti. 3.12. Komitea tukee komission ehdotusta perustaa neuvoa-antava komitea, joka koostuu jäsenvaltioiden edustajista. Tällä tavoin varmistetaan, että jäsenvaltioiden ja niiden tullihallintojen käytännön kokemukset voidaan ottaa soveltuvasti huomioon ohjelmassa ja sen täytäntöönpanossa. 3.13. Lopuksi komitea toivoo, että komissio tekisi sille vuosittain selkoa varojen suuntaamisesta ja niiden käytön tehokkuudesta. Bryssel 24. maaliskuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 396, 19.12.1998, s. 13. (2) EYVL L 33, 4.2.1997, s. 24. (3) EYVL C 301, 13.11.1995, s. 5. (4) KOM(1998) 471 lopull., 24.7.1998. (5) EYVL C 301, 13.9.1995, s. 5. (6) EYVL C 214, 10.7.1998, s. 33. (7) EYVL C 301, 13.9.1995, s. 5.